РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број:06-2/192-21

12. мај 2021. године

Б е о г р а д

ЗАПИСНИК

СА 28. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 12. МАЈА 2021. ГОДИНЕ

 Седница је почела у 13,00 часова.

 Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

 Седници су присуствовали чланови Одбора: Адам Шукало, Верољуб Матић, Бранимир Спасић, Дарко Лакетић, Лука Кебара, Мирослав Кондић, Небојша Бакарец и Марина Рагуш.

Седници су присуствовали заменици чланова Одбора: Виктор Јевтовић, заменик Драгане Баришић, члана Одбора, Немања Јоксимовић, заменик Иване Николић, члана Одбора, Дијана Радовић, заменик Ђорђа Милићевића, члана Одбора.

 Седници нису присуствовали чланови Одбора: Драгана Баришић, Ивана Николић, Сандра Божић, Ђорђе Милићевић, Угљеша Марковић, Мира Петровић, Бранимир Јовановић и Шаип Камбери.

 Седници су на позив председника Одбора, такође присуствовали и председник Државне ревизорске институције др Душко Пејовић и др Радојка Вељић, начелник Службе за људске ресурсе, Државне ревизорске институције.

 На предлог председника, Одбор је једногласно утврдио следећи:

Д н е в н и р е д:

- усвајање записника са 27. седнице Одбора -

1. Разматрање Захтева Државне ревизорске институције за давање сагласности за пријем у радни однос на неодређено време са новим лицима (21 Број 112-781/21 од 5. маја 2021. године);

2. Разматрање Захтева доц. др Балинта Пастора за давање позитивног мишљења за обављање друге јавне функције (21 Број 02-764/21 од 29. априла 2021. године);

Пре преласка на рад по утврђеном дневном реду, председник Одбора је предложио да се усвоји записник са 27. седнице Одбора. Одбор је једногласно, без примедби, усвојио записник са 27. седнице Одбора.

**Прва тачка дневног реда:** Разматрање Захтева Државне ревизорске институције за давање сагласности за пријем у радни однос на неодређено време са новим лицима;

На предлог председника Одбора, др Душко Пејовић, председник Савета Државне ревизорске институциј, образложио је поднети захтев. Др Душко Пејовић је упознао чланове и заменике чланова Одбора да Државна ревизорска институција Правилником о унутрашњој организацији и систематизацији радних места има предвиђено 431 радно место, да је тренутно у Институцији 330 запослених лица и указао на тренд сталног одлива запослених како због одласка у пензију, тако и због одлазака са позиција које су мање плаћене.

Такође је истакао да Државна ревизорска институција има обавезу која проистиче из преговора о приступању Србије Европској унији, која је прецизирана у Поглављу 32. које се односи на финансијски надзор, да повећа број ревизорских извештаја и то ревизије сврсисходности пословања тако и свих других врста ревизије; ревизије финансијских извештаја и ревизије правилности пословања. Како би одговорила овом задатку Институција је планирала да сваке године запосли 14 нових лица, а број од 30 нових лица који је наведен у захтеву је потреба која се јавила услед тога што у претходном периоду није био запослен број планираних нових лица.

Указао је да се попуњавање радних места са наведеним бројем извршилаца уклапа са средствима која су ДРИ одобрена Законом о буџету за 2021. годину, као и да је Министарство финансија дало сагласност на Предлог кадровског плана ДРИ за 2021. годину, те да ће се нова лица запошљавати сукцесивно током године.

 Дискусије није било.

 На предлог председника, Одбор је већином гласова усвојио Предлог закључка о давању сагласности Државној ревизорској институцији за заснивање радног односа на неодређено време са 30 нових лица, према структури из захтева.

 **Друга тачка дневног реда:** Разматрање Захтева доц. др Балинта Пастора за давање позитивног мишљења за обављање друге јавне функције.

 Председник Одбора је обавестио чланове и заменике чланова Одбора да је доц. др Балинт Пастор поднео захтев за давање по зитивног мишљења да уз вршење функције народног посланика обавља и функцију члана Савета Универзитета у Новом Саду, из реда представника оснивача.

Дискусије није било.

На предлог председника, Одбор је једногласно дао позитивно мишљење доц. др Балинт Пастору, да уз вршење функције народног посланика, обавља и функцију члана Савета Универзитета у Новом Саду, из реда представника оснивача.

 \*\*\*

Седница је завршена у 13,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

 Светлана Дедић др Александар Мартиновић